b"\n_START_ARTICLE_\nLa Sala (el Brull)\n_START_SECTION_\nDescripci\xc3\xb3\n_START_PARAGRAPH_\nConstrucci\xc3\xb3 de planta rectangular amb la fa\xc3\xa7ana principal a llevant. Consta de planta baixa i dos pisos, amb coberta de teula a quatre vessants. L'edifici actual \xc3\xa9s el resultat de l'ampliaci\xc3\xb3 del nucli primitiu cap al sud._NEWLINE_Destaquen unes finestres d'espitllera visibles als murs de tramuntana i llevant. S'accedeix al seu interior per un portal de pedra datat al segle XIX (1869). La seva estructura interna respon a les necessitats pr\xc3\xb2pies d'una casa de pag\xc3\xa8s, amb una planta destinada a magatzems i els pisos superiors a l'habitatge. S\xc3\xb3n destacables les galeries porxades del pis superior, restaurades recentment. A l'extrem de tramuntana hi ha un darrer cos afegit.\n_START_SECTION_\nHist\xc3\xb2ria\n_START_PARAGRAPH_\nAquesta fortalesa \xc3\xa9s documentada a partir del segle XII. En el mas actual es guarda documentaci\xc3\xb3 de la fam\xc3\xadlia des de 1270._NEWLINE_Pel que fa al punt de vista arquitect\xc3\xb2nic, les finestres espitlleres poden datar-se al segle XIII; del XVIII hi ha una llinda reaprofitada al sector nord de la fa\xc3\xa7ana principal; del segle XIX tot el cos sud i la remodelaci\xc3\xb3 de la fa\xc3\xa7ana amb el portal principal, i del XX la restauraci\xc3\xb3 de les cobertes i el repicat de la fa\xc3\xa7ana principal. El seu estat de conservaci\xc3\xb3 \xc3\xa9s \xc3\xb2ptim i avui funciona encara com a explotaci\xc3\xb3 agr\xc3\xadcola."